钦定古今图书集成/理学汇编/字学典/第121卷 > 詹僖
## 钦定古今图书集成/理学汇编/字学典/第121卷 > 詹僖

按《宁波府志》：“詹僖，字仲和，号铁冠道人。初为县诸生，
已而弃去。学书，师王右军《乐毅论》《东方朔赞》及赵子
昂《度人经》《金丹四百字》《七观焦君碣》诸帖，皆逼真。年
七十馀，灯下作小楷如蝇头，遒劲可法。两京俱有碑
刻，人皆珍焉。僖名动公卿，而亢洁自好，终不屑丏一
官，人以是益高之。”

按《书史会要》：“仲和生弘治时，行草法赵文敏，一点一
画，必有祖述。”自云“刻意书学五十馀年，心记腹画，方
悟旨趣。”尝以子昂款式落之，识者卒不能辨。

按：《艺苑卮言》：“詹仲和仿赵吴兴体，酷似之，尝作赝书
以鬻，又别作李怀琳扬补之，得盲儿价甚夥。”